CELEX: 32017D1089
Language: sk
Date: 2017-06-16 00:00:00
Title: Vykonávacie rozhodnutie Komisie (EÚ) 2017/1089 zo 16. júna 2017, ktorým sa mení príloha II k rozhodnutiu 2006/766/ES, pokiaľ ide o zaradenie bývalej Juhoslovanskej republiky Macedónsko, Gruzínska a Kiribatskej republiky do zoznamu tretích krajín a území, z ktorých je povolený dovoz určitých produktov rybolovu určených na ľudskú spotrebu [oznámené pod číslom C(2017) 4049] (Text s významom pre EHP )

20.6.2017   
               
               
                  SK
               
               
                  Úradný vestník Európskej únie
               
               
                  L 156/34
               
            VYKONÁVACIE ROZHODNUTIE KOMISIE (EÚ) 2017/1089
      zo 16. júna 2017,
      ktorým sa mení príloha II k rozhodnutiu 2006/766/ES, pokiaľ ide o zaradenie bývalej Juhoslovanskej republiky Macedónsko, Gruzínska a Kiribatskej republiky do zoznamu tretích krajín a území, z ktorých je povolený dovoz určitých produktov rybolovu určených na ľudskú spotrebu
      
         
            [oznámené pod číslom C(2017) 4049]
         
      
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (1), a najmä na jeho článok 11 ods. 1,
      keďže:
      
                  (1)
               
               
                  Nariadením (ES) č. 854/2004 sa stanovujú osobitné predpisy na organizáciu úradných kontrol produktov živočíšneho pôvodu. V uvedenom nariadení sa predovšetkým stanovuje, že produkty živočíšneho pôvodu sa smú dovážať len z tretej krajiny alebo jej časti, ktorá sa nachádza na zozname vypracovanom v súlade s uvedeným nariadením.
               
            
                  (2)
               
               
                  V nariadení (ES) č. 854/2004 sa tiež stanovuje, že pri tvorbe a aktualizácii takýchto zoznamov sa má brať zreteľ na kontroly Únie v tretích krajinách a záruky zo strany príslušných orgánov tretích krajín, pokiaľ ide o súlad alebo rovnocennosť s potravinovým a krmivovým právom Únie a predpismi o zdraví zvierat špecifikovanými v nariadení Európskeho parlamentu a Rady (ES) č. 882/2004 (2).
               
            
                  (3)
               
               
                  V rozhodnutí Komisie 2006/766/ES (3) sa uvádzajú tie tretie krajiny, ktoré spĺňajú kritériá uvedené v nariadení (ES) č. 854/2004, a môžu preto zaručiť, že tieto produkty spĺňajú hygienické podmienky stanovené v právnych predpisoch Únie na ochranu zdravia spotrebiteľov, a môžu sa teda vyvážať do Únie. Predovšetkým v prílohe II k uvedenému rozhodnutiu sa stanovuje zoznam tretích krajín a území, z ktorých je povolený dovoz produktov rybolovu určených na ľudskú spotrebu do Únie. V uvedenom zozname sú aj obmedzenia týkajúce sa takéhoto dovozu z určitých tretích krajín.
               
            
                  (4)
               
               
                  Príslušné orgány bývalej Juhoslovanskej republiky Macedónsko a Gruzínska požiadali Komisiu o povolenie dovozu produktov rybolovu do Únie. V bývalej Juhoslovanskej republike Macedónsko a v Gruzínsku Únia vykonala kontroly, ktorými sa preukázalo, že príslušné orgány poskytujú primerané záruky v zmysle článku 48 ods. 3 nariadenia (ES) č. 882/2004. Na základe dostupných informácií a záruk možno bývalú Juhoslovanskú republiku Macedónsko a Gruzínsko zaradiť do zoznamu v prílohe II k rozhodnutiu 2006/766/ES, pokiaľ ide o produkty rybolovu.
               
            
                  (5)
               
               
                  Príslušné orgány Kiribatskej republiky požiadali Komisiu o povolenie dovozu produktov rybolovu do Únie. Príslušné orgány Kiribatskej republiky poskytli písomné záruky, ktoré sa považujú za primerané v zmysle článku 48 ods. 3 nariadenia (ES) č. 882/2004. Na základe dostupných informácií a uvedených záruk možno Kiribatskú republiku zaradiť do zoznamu v prílohe II k rozhodnutiu 2006/766/ES, pokiaľ ide o produkty rybolovu.
               
            
                  (6)
               
               
                  Rozhodnutie 2006/766/ES by sa preto malo zodpovedajúcim spôsobom zmeniť.
               
            
                  (7)
               
               
                  Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
               
            PRIJALA TOTO ROZHODNUTIE:
      Článok 1
      Do prílohy II k rozhodnutiu 2006/766/ES sa vkladajú tieto položky:
      
                  1.
               
               
                  medzi položku týkajúcu sa Grenady a položku týkajúcu sa Ghany:
                  
                              „GE
                           
                           
                              Gruzínsko“
                           
                           
                               
                           
                        
            
                  2.
               
               
                  medzi položku týkajúcu sa Kene a položku týkajúcu sa Južnej Kórey:
                  
                              „KI
                           
                           
                              Kiribatská republika“
                           
                           
                               
                           
                        
            
                  3.
               
               
                  medzi položku týkajúcu sa Madagaskaru a položku týkajúcu sa Mjanmarska:
                  
                              „MK
                           
                           
                              bývalá Juhoslovanská republika Macedónsko (*1)
                              
                           
                           
                               
                           
                        
            Článok 2
      Toto rozhodnutie je určené členským štátom.
      
         V Bruseli 16. júna 2017
         
            
               Za Komisiu
            
            Vytenis ANDRIUKAITIS
            
               člen Komisie
            
         
      
      
         (1)  Ú. v. EÚ L 139, 30.4.2004, s. 206.
      
         (2)  Nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 165, 30.4.2004, s. 1).
      
         (3)  Rozhodnutie Komisie 2006/766/ES zo 6. novembra 2006, ktorým sa ustanovuje zoznam tretích krajín a území, z ktorých je povolený dovoz lastúrnikov, ostnatokožcov, plášťovcov, morských ulitníkov a produktov rybolovu (Ú. v. EÚ L 320, 18.11.2006, s. 53).
      
         (*1)  Bývalá Juhoslovanská republika Macedónsko: konečné označenie tejto krajiny sa dohodne po ukončení rokovaní, ktoré v súčasnosti prebiehajú na úrovni OSN.“